《游张公洞》
元代·周砥

放船偶入清溪来，千峰拥翠花乱开。春风吹散碧云影，洞门正对烧香台。

神仙之府此第一，何必采药登天台。虚灵外发草木秀，富贵内积金银堆。

郁然亦自有龙虎，欲入但恐生风雷。山头无人卖松火，持烛下照何疑猜。

步穿玲珑惊幻化，锦屏丹灶封青苔。滴衣石髓寒透骨，使人不觉忘尘埃。

张公万古渺何许，隔凡流水空萦回。公能再骑黄鹄出，与吾同去游蓬莱。

作者简介：元末平江路吴县人，寓居无锡，字履道。博学工文辞。兵乱避地，至宜兴，居马治家。与治善者多置酒招饮，厌之，一夕留书别治，夜半遁去。归里，与高启、杨维桢等交往。书画益工。后游会稽，死于兵乱。有《荆南唱和集》。